Իրու Խեչանովի

Իրինա «Իրու» Խեչանովի (, ), հայտնի է նաև Իրու բեմական անունով, հայկական ծագումով վրացի երգչուհի և երգահան։ Որպես աղջիկների «Քենդի» խմբի անդամ նա «Candy Music» երգով հաղթել է Երևանում կայացած Մանկական Եվրատեսիլ 2011 երգի մրցույթում։ 2023 թվականին նա հաղթել է The Voice Georgia-ի հինգերորդ եթերաշրջանում՝ շահելով Վրաստանը Մեծ Բրիտանիայի Լիվերպուլ քաղաքում կայացած Եվրատեսիլ 2023 երգի մրցույթում ներկայացնելու իրավունքը։

Կենսագրություն 

Իրինա Խեչանովին ծնվել է 2000 թվականի դեկտեմբերի 3-ին Թբիլիսիում։ Նա ծագումով հայ է։ Մանուկ հասակում մասնակցել է երգի տարբեր մրցույթների։ 2011 թվականին՝ իր տասնմեկերորդ տարեդարձի օրը, նա Վրաստանը ներկայացրել է Երևանում կայացած Մանկական Եվրատեսիլ 2011 երգի մրցույթում՝ որպես աղջիկների  «Քենդի» խմբի անդամ։ Խումբը 108 միավորով հաղթել է այդ մրցույթում։

2019 թվականին Խեչանովին եղել է Georgian Idol-ի մասնակից։ 2021 թվականին նա թողարկել է իր դեբյուտային «No Jerk Around Me» սինգլը։

2022 թվականին Խեչանովին ելույթ է ունեցել «Մանկական Եվրատեսիլ 2022» երգի մրցույթում՝ նախորդ մրցույթների հաղթողների խմբի կազմում։ Նա նաև եղել է այդ տարվա մրցույթում Վրաստանը ներկայացրած երգի՝ Մարիամ Բիգվավայի «I Believe»-ի համահեղինակը։ Երկիրն այդ մրցույթում զբաղեցրել է երրորդ տեղը։

Ավելի ուշ այդ տարի Խեչանովին մասնակցել է The Voice Georgia-ի հինգերորդ եթերաշրջանին։ Նա հաղթել է այդ մրցույթում 2023 թվականի փետրվարի 2-ին՝ այդպիսով շահելով Եվրատեսիլ 2023 երգի մրցույթում Վրաստանը ներկայացնելու իրավունքը։ Նրա «Echo» երգը թողարկվել է 2023 թվականի մարտի 16-ին։ Նա ելույթ է ունեցել մրցույթի երկրորդ կիսաեզրափակչում՝ 2023 թվականի մայիսի 11-ին, սակայն չի կարողացել նվաճել եզրափակիչ փուլի ուղեգիր՝ զբաղեցնելով 12-րդ տեղը։

Սկավառակագրություն

Սինգլներ 

 2021 – "No Jerk Around Me"
 2022 – "Not Like Today"
 2022 – "Tu mama"
 2023 – "Idea"
 2023 – "Echo"

Ծանոթագրություններ 

Վիրահայ երգչուհիներ
Վրաստանը Եվրատեսիլ երգի մրցույթում